НыбжьыщIэхэм я зэфIэкI лъагэр
Налшык къалэм и Революционнэ уэрамым тет спорт школым илъэсищрэ ныкъуэрэ и пэкIэ алыдж-урым бэнэкIэмкIэ и зал къыщызэIуахащ.
— Ар ипэжыпIэкIэ псом я дежкIи мыхьэнэшхуэ зиIэ ухуэныгъэшхуэт, — игу къегъэкIыж спорт школым и унафэщIым и къуэдзэ, алыдж-урым бэнэкIэмкIэ категорие нэхъыщхьэ зиIэ тренер ГъуэплъащIэ ТIэхьир. — ЗэхъуэкIыныгъэр зэдгъэхъулIэнымкIэ мылъкукIэ къыддэIэпыкъуащ Налшык къалэ администрацэр, хьэрычэтыщIэхэу Къурш Валерэ, Шумахуэ Руслан, ШэрэIужь Аслъэн, ГъуэплъащIэ Алексей сымэ. ЩIэгъэкъуэнышхуэ къытхуэхъуащ Налшык къалэ физкультурэмрэ спортымкIэ и комитетым и унафэщI Бузд Беслъэн. Ухуэныгъэ лэжьыгъэхэр ирагъэкIуэкIащ школым и тренерхэмрэ адэ-анэхэм я комитетым хэтхэмрэ.
Нарщауэ Артур зи унафэщI Налшык къалэ округым физкультурэмрэ спортымкIэ и комитетым и спорт школым щыхьэрым и щIыпIэ псоми къикI сабий 750-м спорт лIэужьыгъуи 9-м зыщы- хуагъасэ. Школыр зэрызэрагъэпэщыжрэ дэкIа зэман кIэщIым къриубыдэу футбол, бокс, стIолыщхьэ теннис, шабзэкIэ уэн, алыдж-урым бэнэкIэ, нэгъуэщI спорт лIэужьыгъуэхэм ехъулIэныгъэхэр щызыIэригъэхьащ.
Классикэ бэнэкIэм щхьэхуэу къытеувыIапхъэщ. УФ-м щIыхь зиIэ и тренер Къэрэгъул Анзор, категорие нэхъыщхьэ зиIэ тренерхэу Хъурзокъуэ Валерэ, ГъуэплъащIэ ТIэхьир, тренер Мамий Сэфарбий сымэ я нэIэм щIэту нобэкIэ алыдж-урым бэнэкIэмкIэ залым сабии 150 йокIуалIэ. Махуэ къэс сыхьэти 8-кIэ зыгъэсэныгъэхэр йокIуэкI. Зыхуеину спорт Iэмэпсымэхэр адэ-анэхэм, къалэ спорт комитетым къащэхуащ.
ЕхъулIэныгъэхэм куэдрэ зыпагъэп-лъакъым. Куэд щIакъым Урысейм пашэныгъэр къыщыхьынымкIэ ныбжьыщIэхэм я зэхьэзэхуэ Краснодар крайм зэрыщекIуэкIрэ. Къэбэрдей-Балъкъэрым и щIыхьыр абы щахъумащ «классик» ныбжьыщIэ 11-м. Абыхэм ящыщу 8-р Налшык спорт школым и гъэсэнхэрщ. БэнакIуэ ныбжьыщIэхэм екIуу зыкъагъэлъэгъуащ икIи япэ увыпIэу 2, етIуанэу 1, ещанэ увыпIитI зыIэрагъэхьащ. Къэралым пашэныгъэр къыщыхьынымкIэ зэпеуэм щытекIуащ Хьэжнэгъуей Елдаррэ Куэцэ Аскэрбэчрэ, Псэун Вячеслав дыжьын медаль къихьащ, Щоджэн Ислъамрэ Къэрэгъул Анзоррэ жэз медалхэр къалъысащ. Спортсменхэр абы игъэгушхуащ, ерыщу япэкIэ зэрыкIуэтэным, лъагапIэхэм зэрыхуэкIуэнымкIэ дэрэжэгъуэ къахилъхьащ. Тренерхэр я гъэсэнхэм я зэфIэкIым ирогушхуэ, къэкIуэнум куэдкIэ щогугъ.
Спортсмен ныбжьыщIэхэм къапоплъэ я зэфIэкIрэ къарурэ щагъэлъэгъуэн зэпеуэхэр. Зи IэщIагъэм хуэIэижь тренер гъуэзэджэхэм я нэIэм щIэт, къалэ спорт комитетымрэ адэ-анэхэм я комитетымрэ сыт щыгъуи зи щIэгъэкъуэн спорт-смен ныбжьыщIэхэм зэхьэзэхуэ зэмылIэужьыгъуэхэм текIуэныгъэ, лъагапIэщIэхэр зэрыщызыIэрагъэхьэнум шэч къытетхьэркъым.
УАРДЭ Женя.
